Document ID: 32008D0156

KOMISJONI OTSUS,
18. veebruar 2008,
millega muudetakse otsust 2006/766/EÜ seoses loeteluga kolmandatest riikidest ja territooriumidest, kust on lubatud importida mis tahes kujul inimtoiduks ette nähtud kalatooteid
(teatavaks tehtud numbri K(2008) 555 all)
(EMPs kohaldatav tekst)
(2008/156/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (1) eriti selle artikli 11 lõiget 1,
ning arvestades järgmist:
(1)
Määrusega (EÜ) nr 854/2004 on kehtestatud erieeskirjad inimtoiduks ette nähtud loomsete saaduste ametlikuks kontrollimiseks. Kõnealuse määruse artiklis 11 on ette nähtud loetelu koostamine kolmandatest riikidest ja nende osadest, kust on lubatud importida teatavaid loomset päritolu tooteid, ning sätestatud kriteeriumid, mida tuleb selliste loetelude koostamisel arvesse võtta.
(2)
Komisjoni 6. novembri 2006. aasta otsuses 2006/766/EÜ, millega kehtestatakse loetelu kolmandate riikide ja territooriumide kohta, millest on lubatud importida kahepoolmelisi molluskeid, okasnahkseid, mantelloomi, meritigusid ja kalatooteid, (2) on loetletud kolmandad riigid, mis vastavad määruse (EÜ) nr 854/2004 artikli 11 lõikes 4 osutatud kriteeriumidele ja mis seetõttu suudavad garanteerida, et ühendusse eksporditavad tooted vastavad tarbijate kaitseks sätestatud sanitaartingimustele.
(3)
Kõnealuse otsuse II lisas on loetletud kolmandad riigid ja territooriumid, kust on lubatud importida mis tahes kujul inimtoiduks ette nähtud kalatooteid.
(4)
Armeenia on praegu kantud kõnealusesse lisasse, aga üksnes seoses elusate mittetehistingimustes kasvatatud jõevähkide impordiga. Kõnealuses riigis märtsis 2007 toimunud komisjoni kontrollkäigul ilmnes, et kuumtöödeldud ja külmutatud mittetehistingimustes kasvatatud jõevähkide suhtes kehtivad sanitaarnõuded on täidetud. Seetõttu tuleks Armeenia puhul loetellu kanda ka mittetehistingimustes kasvatatud kuumtöödeldud jõevähid ja mittetehistingimustes kasvatatud külmutatud jõevähid.
(5)
Montenegro, mis on praegu kantud otsuse 2006/766/EÜ II lisasse, aga üksnes seoses terve, värske merest püütud kalaga, on esitanud teadusliku teabe ja lisataotluse mageveevähkide impordi lubamiseks kõnealusest riigist. Seepärast tuleks praegune piirang välja jätta. Kalatoodete importi tuleks lubada.
(6)
Bosnia ja Hertsegoviina ei ole praegu kantud otsuse 2006/766/EÜ II lisasse. Kõnealuses riigis toimus ajavahemikus 29. augustist2. septembrini 2005 komisjoni kontroll. On tõestatud, et pädevad asutused on andnud kõik vajalikud garantiid, et täita vastavaid sanitaartingimusi. Bosnia ja Hertsegoviina tuleks seetõttu kanda nende kolmandate riikide loetellu, kust liikmesriigid võivad lubada kalatoodete importi.
(7)
Bulgaaria ja Rumeenia on praegu kantud otsuse 2006/766/EÜ II lisasse. Kuna aga loetelu puudutab üksnes kolmandaid riike, lakkas nende kannete kohaldamine nende riikide ühinemisel Euroopa Liiduga. Nende kahe uue liikmesriigi kanded tuleks seetõttu välja jätta.
(8)
Kõnealuse otsuse I lisas on loetletud kolmandad riigid, kust on lubatud importida mis tahes kujul inimtoiduks ette nähtud kahepoolmelisi molluskeid, okasnahkseid, mantelloomi ja meritigusid. II lisas Maroko kohta käiv allmärkus 6 käsitleb teatavate töödeldud kahepoolmeliste molluskite kohta kehtivaid lisanõudeid. Järjepidevuse huvides on seetõttu kohane kanda need nõuded I lisasse.
(9)
Seetõttu tuleks otsust 2006/766/EÜ vastavalt muuta.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2006/766/EÜ I ja II lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 1. märtsist 2008.
Artikkel 3
Käesolev otsus on adresseeritud liikmesriikidele.
Brüssel, 18. veebruar 2008

Labels: 0
3
5
6